Den passionerede ornitolog Rolf Christensen fra Grenen Fuglestation var mandag morgen vidne til en danmarksrekord. For ikke færre end 35 eksemplarer af den sjældne topskarv, der i Danmark næsten kun ses i Skagen, trak mandag klokken 08.15-09.16 forbi Grenen Fuglestation på Verdens Ende, som er Grenens højeste klit. Topskarverne fløj i retning mod nordvest mod Norge i fire flokke på 10, 4, 14 og 7 styk. Rolf Christensen så topskarverne komme direkte fra den svenske vestkyst, og han vurderer, at de nok har været på vingerne i cirka 1,5-2,5 time, før de passerede Grenen. Topskarvens tidligere danmarksrekord blev sat 19. marts 2019, hvor Rolf Christensen så 29 eksemplarer på Grenen. Indtil for 10 år siden sås topskarv ikke hvert år i Danmark, men arten har spredt sig fra Sydnorge til hele den svenske vestkyst, hvor den nu yngler nær grænsen til Skåne. De norske fugle overvintrer på den svenske vestkyst, og hvert år i januar-april trækker 50-150 eksemplarer forbi Skagen mod Norge.

Opsummering:
Ornitolog Rolf Christensen fra Grenen Fuglestation så hele 35 eksemplarer passere Grenen.